钦定古今图书集成/理学汇编/经籍典/第157卷 > 《鱼在藻赋》〈以潜泳水府形诸雅什为韵〉李夷亮
## 钦定古今图书集成/理学汇编/经籍典/第157卷 > 《鱼在藻赋》〈以潜泳水府形诸雅什为韵〉李夷亮

“鸿钧之代兮动植斯庆，至德旁流兮潜鱼在泳。”忻藻
荇之是依，美阴阳之克正。载颁其首，将同宴镐之观；
不脱于泉，自乐观濠之性。极浦风霁，澄潭月虚。鲜鳞
缭绕，聚沫纡徐。或在鲛人之室，或过陵鲤之居。莲花
东西，信可游而可息；文竿上下，徒欲钓而求诸。岂不
以当在宥之时，处恬然之水。乘颢颢之元气，得生生
之至理。大信波及，湛恩草靡。无虞竭泽之灾，自保深
泉之美。伊元风之扇物，物无细而不沾。惟广运之铺
时，时或与之发潜。